Louise L. Hay

Élj az
erőddel

Útmutató nőknek, hogyan szeressék önmagukat
és hozzanak jót az életükbe

ÉDESVÍZ KIADÓ
BUDAPEST

A fordítás az alábbi kiadás alapján készült:

Louise L. Hay / embrace your power – a woman’s guide to loving
yourself, breaking rules, and bringing good into your life

Hay House Inc., USA, 2019

A Hay House-rádió a www.hayhouseradio.com internetes oldalon érhető el.

Fordító

Béresi Csilla

Szerkesztő

Besenyő Viktória

Olvasószerkesztő

Nagy Erzsébet

Copyright © Hay House, Inc., 2019

Hungarian translation © Béresi Csilla, 2022

Hungarian edition © Édesvíz Kft., 2022

Cover design © Édesvíz Kft., 2022

Source of illustrations: iStock.com

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és gyártásvezető Dudich Ákos

Tipográfia Alinea Kft.

Borítót készítette Eyelab.DK

Elektronikus formátum
Békyné Kiss Adrien

ISBN 978-963-507-337-5 (epub)

ISBN 978-963-507-338-2 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalom

Mit jelent az, hogy élj az erőddel?

Bevezetés

1. fejezet: Sokat kell tennünk és sokat kell tanulnunk

2. fejezet: Célkeresztben a női önértékelés

3. fejezet: Válasszunk pozitív gondolatokat!

4. fejezet: Milyen a kapcsolatod önmagaddal?

5. fejezet: Gyerekek, szülőség és önértékelés

6. fejezet: Teremts magadnak egészséget!

7. fejezet: Fedezd fel a szexualitásod!

8. fejezet: Molesztálás és bántalmazás

9. fejezet: Fejleszd az életed minőségét!

10. fejezet: Teremts anyagilag biztos jövőt!

11. fejezet: Nők a nőkért

Zárszó helyett

A szerzőről

Itt az ideje, hogy a nők
ledöntsék a maguk által felállított korlátokat.
Sokkal többet hozhatsz ki magadból,
mint amiről valaha is álmodtál.

Mit jelent az, hogy élj az erőddel?

Valami régi, valami új… Ez a könyv, melynek feladata, hogy segítsen a nőknek kiaknázni valódi lehetőségeiket, tartalmazza néhány korábbi ötletemet, és mellette sok újat is. Az alapok áttekintésével és kiegészítésével szilárd talapzatot teremtünk a jövőnek. Ha bátorítjuk a nőket az erejük fejlesztésében, a lehető legjobbat tesszük a bolygóval. Ha a nőket elnyomják, azzal mindenki veszít. Győzelmük mindannyiunk győzelme.

Louise Hay

A kiadó megjegyzése az átdolgozott kiadáshoz: Ezt a kötetet alig szerkesztettük, csupán a statisztikákat, a szókincset és az ajánlásokat igazítottuk a modern világhoz. Louise stílusát és üzenetét szigorúan megőriztük.

Bevezetés

Először is, gondolj arra, hogy minden tanító csak egy lépcsőfok a fejlődésed útján. Engem is beleértve. Nem vagyok gyógyító; nem gyógyítok meg senkit. Azért vagyok, hogy segítsek kiaknázni az erődet, méghozzá azáltal, hogy ötleteket osztok meg veled. Arra biztatlak, hogy olvass sok könyvet, és tanulj sok tanítótól, mert nem létezik egyetlen személy, sem rendszer, amely mindent lefedhetne. Az élet túlságosan szerteágazó ahhoz, hogy teljességgel megérthessük, és állandóan fejlődik, gyarapodik, miközben egyre inkább önazonossá válik. Ezért hát tedd magadévá e könyv legjavát, szívd magadba, használd, aztán keress más tanítókat. Mindeközben fejleszd és mélyítsd el tudásodat az életről.

Mint minden nőt, téged is, engem is, gyerekkorunk óta folyamatosan megszégyenítenek és hibáztatnak. A szüleink és a társadalom arra neveltek, hogy egy bizonyos módon gondolkodjunk és viselkedjünk, a női lét minden szabályával, előírásával és frusztrációjával gúzsba kötve. Némelyik nő roppant elégedett azzal, hogy eljátszhatja ezt a szerepet. Sokan másként vagyunk vele.

Az élet hullámzása közepette a fejlődés tapasztalataiból és periódusaiból tanulunk. Most épp egy csodás fejlődési periódusban vagyunk. A nők hosszú időn keresztül teljességgel alá voltak vetve a férfiak szeszélyeinek és hiedelmeinek. Megmondták nekünk, mit tehetünk, mikor és hogyan. Kislánykoromban, emlékszem, arra tanítottak, hogy járjak két lépéssel a férfi mögött, nézzek fel rá, és kérdezzem meg: „Most mit gondoljak? Mit tegyek?” Nem szó szerint ezt mondták, de figyeltem anyámat, aki így viselkedett, amit én is megtanultam tőle. Őt a környezete arra nevelte, hogy maradéktalanul engedelmeskedjen a férfiaknak, így aztán rendjén valónak tartotta azt is, ha bántalmazták, ahogyan én is. Tökéletes példája ez annak, miként vesszük át a mintákat, s fogadjuk el szüleink hiedelmeit, utánozzuk viselkedésüket.

Hosszú időbe telt, míg rájöttem, hogy az ilyen viselkedés csöppet sem helyénvaló, és hogy nőként nem ezt érdemlem. Lassan megváltoztattam belső hiedelemvilágomat – a tudatosságomat –, s elkezdtem fejleszteni az önérzetemet és az önbizalmamat. Időközben külső környezetem is megváltozott, én pedig többé nem olyan férfiakat vonzottam, akik basáskodtak fölöttem, vagy bántalmaztak. Az önérzet és az önbizalom a legfontosabb tulajdonságok, amelyeket egy nő birtokolhat. Ha nem rendelkezel velük, ki kell fejlesztened őket. Fejlett önérzettel nem fogadod el az alárendelt és bántalmazó helyzeteket. Az ember csak azért hajt fejet másvalaki dominanciája előtt, mert elfogadja, elhiszi magáról, hogy „nem oké”, illetve hogy értéktelen.

Manapság a munkám célja az, hogy segítsek a nőknek azzá válni, amik csak lehetnek, és hogy elérhessék a valódi egyenrangúságot. Szeretném megmutatni, hogy minden nőben van önszeretet, önérzet és önbecsülés, és tisztes helyet érdemelnek a társadalomban. Mindez semmiképpen sem a férfiak leértékeléséről szól, hanem a nemek közti valódi egyenlőségről, ami mindenkinek a javára válik. Miközben tovább olvasod ezt a könyvet, és dolgozol magadon, tartsd észben, hogy időbe telik, mire megváltoztatod a hiedelmeidet és a hozzáállásodat. Hogy meddig tart? Azt is kérdezhetnéd, mennyi időbe telik, hogy új gondolatokat értsünk meg és fogadjunk el. Nos, ez személyenként változó. Úgyhogy ne szabj határokat és határidőket a fejlődésednek; csak dolgozz a legjobb tudásod szerint, az univerzum pedig a megfelelő irányba vezet majd a maga végtelen bölcsességével. Lépésről lépésre, pillanatról pillanatra, napról napra, a gyakorlás eljuttat oda, ahol lenni szeretnél.

1. FEJEZET

Sokat kell tennünk és sokat kell tanulnunk

Szeretnék egy tökéletes példát hozni arra, hogyan programozták a nőket a múltban. Részletek egy középiskolai háztartástankönyvből az 1950-es évekből – úgy bizony!

1. Készülj el a vacsorával! Tervezd meg előre, akár már előző éjszaka, hogyan lesz kész időben a csodás vacsora. Ezzel érezteted a férfival, hogy szüntelenül rá gondolsz, és törődsz a szükségleteivel. A legtöbb férfi éhesen érkezik haza, és a kiadós étkezés ígérete része annak a meleg fogadtatásnak, amire szüksége van.

2. Készülj fel! Pihenj 15 percet, mielőtt a férjed megérkezik, hogy felfrissülj. Igazíts a sminkeden, tegyél szalagot a hajadba, hogy üdének tűnj. A férfi eddig egy rakás munkában megfáradt emberrel volt együtt. Légy vidám és érdekes. A férjed örülni fog, ha feldobod az unalmas napját.

3. Rakj rendet! Még egyszer nézd végig a ház főbb helyiségeit, mielőtt a férjed hazaér. Szedd össze az iskoláskönyveket, a játékokat, papírt és a többit. Aztán egy ronggyal töröld végig az asztalokat. A férjed azt fogja érezni, hogy a nyugalom és rendezettség szigetére érkezett, és ez neked is jó érzés lesz.

4. Készítsd fel a gyerekeket! Szánj pár percet arra, hogy megmosod a gyerekek kezét és arcát (amíg kicsik). Fésüld meg a hajukat, és ha szükséges, öltöztesd át őket. A férjed örül majd, ha a kis drágák jól játsszák a szerepüket.

5. Csökkentsd minimálisra a zajt! Férjed érkezésekor kapcsold ki a mosógépet, a szárítót, a mosogatógépet és a porszívót. Kérd meg a gyerekeket is, hogy csendesedjenek el. Légy boldog, hogy látod a férjed. Üdvözöld meleg mosollyal, boldogan, örvendezve.

6. Mit ne tegyél? Ne fogadd a férjed problémákkal és panaszokkal. Ne ródd fel neki, ha lekési a vacsorát. Ez apróság ahhoz képest, amin napközben keresztülment. Helyezd őt kényelembe. Ültesd egy kényelmes karosszékbe, hogy hátradőlhessen, vagy javasold, hogy dőljön le a hálószobában. Készíts neki hideg vagy meleg italt. Rendezd el a párnáját, és ajánld fel, hogy leveszed a cipőjét. Beszélj halk, lágy, megnyugtató és kellemes hangon. Hadd nyugodjon meg, hadd eressze ki a gőzt.

7. Figyelj oda rá! Nyilván tucatnyi dolog van, amit el akarsz mondani a férjednek, de a hazaérkezése nem alkalmas időpont erre. Hadd beszéljen ő először.

8. Legyen ez az ő estéje! Ne panaszkodj, ha a férjed nem visz el vacsorázni vagy szórakozni. Próbáld megérteni, hogy a feszültséggel és hajtással teli napjai után szüksége van arra, hogy kifújja magát és pihenjen.

A fentiekben semmi rossz nincs, amennyiben ez az, amit akarsz. De vedd észre, hogy az emlegetett időkben minden fiatal nőt arra programoztak, hogy önmagukat vegyék semmibe, a férjüket viszont kényeztessék. Ez volt az elvárás, így viselkedett egy „jó asszony”. A férfiaknak nagyszerűen megfelelt, a nőknek már kevésbé. Nekünk, mai nőknek újra kell gondolnunk az életünket. Meg kell újulnunk, hogy megkérdőjelezzünk mindent, még az olyan rutinszerű teendőket is, mint a főzés, takarítás, gyereknevelés, ügyintézés, sofőrködés. Mindazon feladatokat, amelyeket oly sokáig automatikusan végeztünk el, át kell értékelnünk. Vagy úgy akarjuk leélni az életünk hátralévő részét, ahogy az eddigit, amikor csak „pár apróság” hiányzik, de az egyre jobban?

A nők megerősödése nem azt jelenti, hogy lealacsonyítjuk a férfiakat. A férfiak folyamatos bírálgatása ugyanolyan rossz, mint a nők zaklatása. Nem akarunk elmenni ebbe az irányba. Ez a fajta viselkedés mindenki számára zsákutcát jelent, és már épp elég ideig vesztegeltünk zsákutcákban.

Én mélyen együttérzek a férfiakkal, és megértem azokat a nehézségeket, amelyekkel életük során szembesülnek. Ők is a szerepük rabjai, súlyos terheket cipelnek, és óriási nyomás nehezedik rájuk. A kisfiúkat gyermekkoruktól arra tanítják, hogy ne sírjanak, ne mutassák ki az érzéseiket, hanem tartsák magukban. Véleményem szerint ez is a gyermekbántalmazás és a kínzás egyik formája. Nem csoda, hogy a felnőtt férfiak olyan sok agressziót mutatnak. Ráadásul a legtöbb férfi bánja, hogy nem volt jó kapcsolata az apjával. Ha látni akarsz egy férfit sírni, teremts biztonságos környezetet, és beszéltesd az apjáról. Általában temérdek szomorúság tör a felszínre, amikor a férfiak a kimondatlan feszültségekről beszélnek, és arról, mennyire más lehetett volna a gyermekkoruk, mennyire vágytak volna arra, hogy az apjuktól azt hallják, értékesek és szeretetre méltók.

A kultúra átmosta a nők agyát, hogy „jók” legyenek, és mindenki más igényeit a sajátjaik elé helyezzék. Sokan azoknak a követelményeknek a teljesítésével töltik az életüket, hogy milyennek kellene lenniük, és nem törődnek azzal, hogy milyenek valójában. Rengeteg nő érez haragot, mert kötelességtudatból „kénytelen elvégezni feladatokat”. Ezek után nem meglepő, hogy olyan sok a kimerült nő. A dolgozó anyáknak két teljes embert kívánó munkájuk van, az egyik az irodában, a másik pedig otthon, ahol gondját kell viselniük a családjuknak. Az önfeláldozás azt öli meg, aki áldozatot hoz.

Nem muszáj megbetegednünk, hogy egy kis nyugalmunk legyen. Azt gondolom, számos női betegség oka az, hogy a beteg némi pihenéshez szeretne jutni. Sok nő csak így engedhet meg magának egy kis szabadidőt. Teljesen ki kell dőlniük ahhoz, hogy nemet tudjanak mondani.

Nekünk, nőknek tudnunk kell, hogy nem vagyunk másodrendű állampolgárok. Ezt a mítoszt csak a társadalom bizonyos rétegei tartják fent, holott teljes képtelenség! A lélek nem lehet alárendelt, a léleknek neme sincsen. Meg kell tanulnunk értékelni a saját életünket és a saját képességeinket, ahogyan megtanultuk megbecsülni a másokét. Ideje megszabadulnunk a dühtől és a szégyentől, az erőtlenségtől és az áldozati léttől. Eljött az idő, amikor mi, nők felismerjük és kinyilvánítjuk az erőnket. Most van itt az ideje annak, hogy a gondolkodásunk átalakítása révén nekilássunk az egyenlőség megteremtésének, amit állítólag szeretnénk.

Ha mi, nők megtanuljuk, hogyan törődjünk magunkkal, ha fejlesztjük önérzetünket és önbecsülésünket, akkor minden emberi lény, köztük a férfiak élete is nagy lépést tesz a helyes irányba. Szeretet és tisztelet uralkodik majd a nemek között, a férfiak és a nők meg fogják becsülni egymást. Megtanuljuk, hogy mindenkinek bőségesen jut mindenből, és azt is, hogy áldást jelentünk és felvirágzást hozunk egymásnak. Hiszem, hogy olyan világot tudunk teremteni, amelyben biztonságosan szerethetjük egymást; ahol mindannyian boldogok lehetünk és kiteljesedhetünk.

Mi, nők jó ideje azt akarjuk, hogy nagyobb befolyásunk legyen a saját életünkre. Most végre lehetőségünk nyílt rá, hogy azzá váljunk, akik lehetünk. Igen, még mindig egyenlőtlenség van a férfiak és nők keresete és jogérvényesítése között. Még mindig képesek vagyunk beletörődni, hogy nem élhetünk a jogainkkal, hogy a törvényeket férfiak írták férfiaknak. Előfordul, hogy a bíróság akár a nemi erőszakot is elnézi nekik!

Javaslom, hogy a nők indítsanak kampányt a törvények átírásáért, hogy azok mind a férfiak, mind a nők számára egyenlő elbírálást garantáljanak. Nekünk, nőknek rendkívüli az erőnk, ha egységesen odaállunk egy ügy mögé. Jusson eszünkbe ez a hatalmunk, ez a közös erő. A nők egyesített ereje, amely egy közös ügyet szolgál, gigantikus. Száz éve a nők azért küzdöttek, hogy szavazhassanak. Most az irodai beosztásokért harcolunk.

Arra bátorítom a nőket, hogy pályázzanak politikai tisztségekre. A politika nekünk való – és szabad terep előttünk. Itt nem szorongat minket a vállalati kultúra. Ha úgy akarjuk formálni a törvényeinket és a kormányzatunkat, hogy a női egyenjogúság biztosítva legyen, be kell törnünk erre a területre. Először a legalacsonyabb szinten kell kezdenünk. Nincs szükség élethosszig tartó gyakorlásra, hogy bejussunk a politikába. A politika nagyszerű terep a nők számára.

Tudtad, hogy 1935-ben Eleanor Roosevelt keresztülvitt a Kongresszusban egy törvényt, miszerint minden újonnan épült házban lennie kell beépített fürdőszobának? Több férfi képviselő erre azt mondta: „Hogyan különböztetjük meg a gazdagokat a szegényektől, ha mindenkinek lesz fürdőszobája?” Napjainkban magától értetődőnek tekintjük a házon belüli fürdőszobát, és megfeledkezünk arról, hogy ezért egy befolyásos asszonynak kellett szembeszállnia a Kongresszussal. Ha mi, nők összeadjuk erőinket, hegyeket mozgathatunk meg, a világ pedig jobb hellyé válik.

Nagy utat tettünk meg, és erről nem is akarunk megfeledkezni. A gyarmati időkben megkérdőjelezhetetlenül a férfi volt a háztartás ura, aki korbáccsal torolhatta meg, ha felesége, gyermekei vagy szolgái engedetlenül viselkedtek. Az 1850-es években egy tiszteletre méltó hölgy nem engedhette meg magának, hogy élvezze a szexet. Igen, nagy út áll mögöttünk, és most értük el fejlődésünk új lépcsőfokát. Sokat kell tennünk és tanulnunk. A nők elérkeztek a szabadság új területeire. Kreatív megoldásokra van szükségünk, hogy ezeket minden nő birtokba vehesse, azok is, akik egyedül élnek.

LOUISE L. HAY
további könyvei

Meditációk és pozitív megerősítések
az év minden napjára

Keresd a weboldalunkon!
www.edesviz.hu

Ez a gyönyörűen illusztrált könyv meditációk, spirituális terápiák és a szerző előadásainak gyűjteménye. Célja, hogy segítséget és útmutatást nyújtson a nehézségeket okozó életterületeken, így a mindennapos történésekre és tapasztalatokra összpontosít. Itt az ideje megszabadulni az idejétmúlt nézetektől és szokásoktól!

A könyvbe foglalt meditációk és pozitív megerősítések támogatást nyújtanak és megnövelik önbizalmad egészen addig, amíg el nem hiszed, hogy igenis TE tudsz változtatni!

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen